text: Medarbejdere må sige, hvad de vil
  14 september 2018 kl. 03.50
  Anders Kühnau har indkaldt til krisemøde fredag. 
  - Det er rigtig vigtigt for mig at få sagt helt entydigt til medarbejderne, at de selvfølgelig kan ytre sig. Vi har ytringsfrihed i Region Midtjylland. Det må der aldrig blive sået tvivl om. 
  Sådan lyder det fra regionrådsformand i Region Midtjylland Anders Kühnau (S), efter at medarbejdersiden i det overordnede samarbejdsudvalg i regionen torsdag forlod et møde i protest mod direktionens ledelsesstil.
  Anders Kühnau, regionrådsformand, (S), Region Midtjylland : "Det er rigtig vigtigt for mig at få sagt helt entydigt til medarbejderne, at de selvfølgelig kan ytre sig. Vi har ytringsfrihed i Region Midtjylland."
  Udvandringen skete i forlængelse af, at direktionen mandag fyrede sygehusdirektør Lars Dahl Pedersen og chefsygeplejerske Tove Kristensen fra Hospitalsenhed Midt i Viborg.
  Da medarbejderne torsdag forlod mødet, var det med en opfordring til direktionen.
  - Vi har behov for en tilkendegivelse fra direktionen om, at man som medarbejder kan komme med sit faglige input. Vi er fuldstændig bevidste om, at det er ledelsens ret at hyre og fyre, men måden, det har foregået på, skaber utryghed og usikkerhed for medarbejderne, sagde Anja Laursen, der er næstformand i regionens medarbejderudvalg.
  Hun kritiserer, at medarbejderne blev informeret om afskedigelserne via medierne. Det er 'ikke ordentligt, og det skaber utryghed og usikkerhed.'
  
  Krisemøde fredag 
  Anders Kühnau har nu indkaldt til krisemøde mellem parterne fredag formiddag klokken 10. 
  - Det er en uholdbar situation, at medarbejdersiden forlader et møde i Regions-MEDudvalget. Det har jeg ikke oplevet før. Når jeg har indkaldt til mødet, er det selvfølgelig for, at vi kan kigge fremad, og for at vi kan fortsætte det gode samarbejde, som vi har en tradition for i Region Midtjylland mellem medarbejdere og ledelse, siger Anders Kühnau.
  